32004R1877
L 326/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1877/2004 НА КОМИСИЯТА
от 28 октомври 2004 година
за изменение на Приложение III Б към Регламент (ЕО) № 517/94 по отношение на квотите за Сърбия и Черна гора
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска общност,
като взе предвид Регламент (ЕО) № 517/94 на Съвета от 7 март 1994 г. относно общите правила за внос на текстилни изделия от някои трети страни, които не са обхванати от двустранни споразумения, протоколи или други договорености, или от други специфични правила за вноса на Общността (1), и по-специално член 5 от него,
като има предвид, че:
(1)
Регламент (ЕО) № 517/94 установява годишни количествени лимити за някои текстилни изделия с произход от Сърбия и Черна гора (2).
(2)
Понастоящем Сърбия и Черна гора се намира на критичен кръстопът в своя процес на реформи. На този етап е важно да бъдат подкрепени политическите и икономическите реформи, предприети в тази държава, и да се поддържа курсът, поет от страната към процес на стабилизиране и асоцииране с Европейския съюз.
(3)
Подобряването на търговските възможности на Сърбия и Черна гора в области, в които страната притежава конкурентни икономически предимства, е от голямо значение за подкрепата на икономическите и политическите реформи в страната и за по-нататъшното ѝ интегриране в европейските структури.
(4)
Предложеното увеличение е част от цялостния процес на насърчаване на по-тесните търговски отношения със Сърбия и Черна гора, които включват преговори по споразумение за текстила със Сърбия и Черна гора за постигане на двустранно либерализиране.
(5)
Вследствие на това е важно да се подобри достъпът на пазара конкретно по отношение на текстила и да се преразгледат понастоящем приложимите квоти към вноса на текстилни изделия с произход от Сърбия и Черна гора. Този нов напредък отразява цялостния напредък, постигнат до момента в хода на техническите консултации, които водят до преговори по споразумение за текстила, както и съгласувания протокол, подписан на 15 юни 2004 г.
(6)
По-нататъшен внос в ЕС на някои категории текстилни изделия понастоящем не е възможен поради изчерпване на съответните квоти. Сърбия и Черна гора, както и държавите-членки, са поискали квотите да бъдат увеличени.
(7)
Необходимо е увеличение на равнищата на квотите за Сърбия и Черна гора, с цел да се усвоят висящите искания за категории 6, 7 и 15, както и за категория 16, по отношение на която количествените лимити са почти изчерпани.
(8)
Регламент (ЕО) № 517/94 следва да бъде съответно изменен.
(9)
Мерките, предвидени в настоящия регламент, са в съответствие със становището на Комитета по текстила, посочен в член 25 от Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Приложение III Б към Регламент (ЕО) № 517/94 се заменя съгласно приложението към настоящия регламент.
Член 2
Настоящият регламент влиза в сила в деня на публикуването му в Официалния вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 октомври 2004 година.